Diari Oficial de la Generalitat Valenciana


Sumari del DOGV 9761, del 08-01-2024 (2023/12356)

RESOLUCIÓ 26 de novembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de Meliana, al terme municipal de Meliana. Expedient 13/9222-IJC.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9761

Data del DOGV
:   08-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12016


Data del document
:   26-11-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ 26 de novembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de Meliana, al terme municipal de Meliana. Expedient 13/5518-FOX. [2023/12289]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 13/4070-FLT, Meliana (València).  
  
«Informe ambiental i territorial estratègic  
Objecte: Pla de mobilitat urbana sostenible de Meliana.  
Tràmit: Avaluació ambiental estratègica del pla.  
Promotor: Ajuntament de Meliana.  
Autoritat substantiva: Ajuntament de Meliana.  
Ubicació: Meliana (València).  
Número d'expedient: 013/9222-TLQ.  
La Comissió d'Avaluació Ambiental, en sessió celebrada el 30 de setembre de 2021, va adoptar el següent acord:  
Vista la proposta d'informe ambiental i territorial estratègic del Pla de mobilitat urbana sostenible (PMUS) de Meliana, en els termes següents:  
A. Document inicial estratègic.  
A.1. Documentació aportada.  
En data 10 de gener de 2020 va tindre entrada en el Servei d'Avaluació Ambiental Estratègica la sol·licitud de l'Ajuntament de Meliana per a iniciar el procés d'avaluació ambiental i territorial estratègica de l'esborrany del Pla de mobilitat urbana sostenible (PMUS) del seu municipi (part I) juntament amb el Pla d'acció (part II).  
La documentació queda constituïda pels documents següents:  
1. Esborrany del Pla de mobilitat urbana sostenible. Part I: diagnòstic.  
2. Pla d'acció. Part II.  
Esta segona part es concreta en: Pla d'acció, programació temporal i altres, avaluació ambiental i indicadors de seguiment.  
La documentació aportada és conforme al que s'estableix en l'article 52 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
A.2. Informació territorial.  
Meliana està situat al sud-est de la comarca de l'Horta Nord.  
  
Integrat en l'àrea metropolitana de València, a 12 km de la capital, forma juntament amb altres municipis d'una agrupació successiva de nuclis assentats al llarg de la carretera V-21, i pràcticament delimitat entre esta via de comunicació i la CV-300.  
La superfície del terme municipal de Meliana és de 4,7 km² i es disposa de manera transversal des de l'est, confrontant amb el Mediterrani. A l'oest limita amb els termes de València i Foios; al sud amb Almàssera i Alboraia; i al nord limita també amb Foios. La seua situació geogràfica li confereix una gran homogeneïtat topogràfica, amb una altitud mitjana de 10 m s. n. m. i pendents inferiors al 5 % pràcticament en la totalitat del terme, sense elevacions, amb predomini del paisatge d'horta.  
A.3. Planificació vigent.  
El planejament vigent de Meliana és el Pla general, aprovat per la Comissió Territorial d'Urbanisme en sessió realitzada en data de 18 de desembre de 1990 (BOP número 89, de data 16.04.1991). Este pla no va ser avaluat, per la qual cosa no es va produir pronunciament ambiental sobre este tema.  
S'està tramitant el PG estructural (expedient 55/11EAE) del qual s'ha sol·licitat l'emissió de la DATE.  
Pel que fa a classificació de sòl, el PG distingeix entre sòl urbà, urbanitzable i no urbanitzable.  
Hi ha altres plans vigents i/o en tramitació que poden resultar d'interés per a la redacció final del PMUS. S'esmenten a continuació els més rellevants:  
• Pla d'acció territorial de la infraestructura verda i paisatge de la Comunitat Valenciana (PAT Paisatge).  
• Pla d'acció territorial metropolità de València (PATEVAL).  
• Pla de Mobilitat Metropolità de València (PMoMe).  
• Pla estratègic d'infraestructures i transport (PEIT 2005-2020).  
  
 Pla d'acció territorial d'ordenació i dinamització de l'Horta de València (PATODHV), aprovat pel Decret 219/2018, del Consell.  
  
 Pla d'acció territorial de la infraestructura verda del litoral de la Comunitat Valenciana (PATIVEL), aprovat pel Decret 58/2018, de 4 de maig, del Consell.  
A.4. Objectius del Pla de mobilitat.  
La finalitat que justifica el PMUS és: «de desenvolupar un model de ciutat més respectuós amb el medi ambient, amb sistemes de transport més eficients, han de definir-se i implantar-se estratègies que desenvolupen solucions que suposen un canvi integral de la mobilitat.»  
Per a això, l'objectiu transversal del PMUS presentat per Meliana és: «satisfer les necessitats de mobilitat i accessibilitat del municipi de Meliana, afavorint la cohesió social, el desenvolupament econòmic i la protecció del medi ambient, i impulsant un model de ciutat més saludable, eficient i igualitària»  
Els objectius generals que pretén el PMUS són els següents:  
• Disminució de l'ús del vehicle privat, i dels corresponents nivells de trànsit, congestió i sinistralitat.  
• Regulació, ordenació i control d'accés i de l'estacionament.  
• Reducció dels nivells de contaminació atmosfèrica i soroll, amb la consegüent millora de salut dels habitants.  
• Disminució del consum d'energies no renovables, impulsant altres alternatives més netes i eficients.  
• Desenvolupament, ordenació i millora dels diferents tipus de transport.  
• Impuls a la mobilitat a peu i amb bicicleta, mitjançant la construcció i/o reserva d'espais, i la supressió de barreres arquitectòniques per al vianant i la bicicleta, en un entorn adequat, segur i agradable per als usuaris.  
• Foment de la intermodalitat.  
• Optimització dels temps de viatge.  
• Creació, millora, ampliació i desenvolupament d'espais per als vianants, que resulten atractius, segurs i confortables, per a la seua estada i gaudi.  
• Increment de la seguretat viària als carrers del municipi.  
• Integració de la mobilitat en les polítiques urbanístiques.  
• Millora de les condicions d'accessibilitat universal.  
• Prioritzar el trànsit de persones amb mobilitat reduïda (fins i tot l'aparcament dels seus vehicles), així com la de col·lectius vulnerables (majors, xiquets, etc.).  
• Implantació de la mobilitat sota el concepte de perspectiva de gènere.  
• Regulació de les activitats de càrrega, descàrrega i repartiment de mercaderies.  
• Gestió de la mobilitat, especialment entorn als principals punts d'atracció o generació de viatges (centres educatius, comerços, centre de salut, poliesportiu, etc.).  
• Millora del nivell de qualitat de vida de la ciutadania de la localitat.  
A.5. Diagnòstic quant a mobilitat.  
A.5.1. Introducció.  
De l'exposició del PMUS observem que les principals vies de comunicació que conformen la xarxa viària són la carretera autonòmica CV-300, que connecta amb l'autovia del Mediterrani A7, connectant València i el seu entorn amb Castelló de la Plana i amb la majoria de les poblacions de l'Horta Nord.  
Dins del municipi tenim la CV-313 (CV-3130 o camí del Mar) que connecta el nucli principal amb la platja, i també diversos camins asfaltats que connecten este nucli urbà amb els nuclis de Nolla i Roca.  
  
LA CV-300 connecta amb municipis pròxims a través de la CV-3004 amb Almàssera i amb Bonrepòs i Mirambell. A través de la CV-304 amb Vinalesa, i de la mateixa CV-300 amb Foios, Albalat dels Sorells i altres localitats situades al nord en la mateixa comarca.  
El municipi de Meliana compta amb un únic sistema de transport públic de metro, la línia 3 de Metro València, que cobreix el servei de Rafelbunyol-Aeroport. Este servei uneix la població amb la resta de municipis pròxims, a més de València, que és el nucli urbà més important pròxim al municipi. Esta línia de metro/tramvia compta amb 26 parades, inclosa la de Meliana.  
La localitat no es troba estrictament dins de l'àmbit del transport de l'EMT de València i del sistema de busos metropolità Metrobus. No obstant això, alguna línia que atén Vinalesa o la pedania de València, Cases de Bàrcena, és utilitzada per veïns de Meliana.  
L'Ajuntament de Meliana va contractar l'any 2018 la redacció de l'estudi de mobilitat en centres educatius de Meliana, que va comptar amb la col·laboració dels centres educatius de la localitat CEIP El Crist, CEIP Mediterrani, Col·legi Sagrat Cor i IES La Garrigosa, i que va ser finalitzat i entregat el mes de març passat de 2019. Les principals conclusions que es van obtindre en fase de diagnòstic s'inclouen en l'esborrany del PMUS en la pàgina 129.  
El municipi de Meliana requereix apostar per la millora del transport públic interurbà. Actualment, disposa d'estació de metro que el connecta amb una part important dels nuclis urbans del seu entorn, incloent-hi València.  
L'ús de la bicicleta assumeix un rol important per les seues pròpies característiques d'eficàcia i eficiència com a forma de transport urbà.  
Actualment, Meliana té diversos itineraris i el principal és el carril bici que creua la població i que ve des de València en direcció nord i la connecta amb els municipis de la zona de nord a sud i, a més, el que té direcció est-oest, en què destaca el ramal que es dirigeix a la platja.  
  
A.5.2. DAFO.  
L'Ajuntament realitza, prèviament, dins de l'esborrany del Pla de mobilitat urbana sostenible de Meliana, un diagnòstic, analitzant tant el mitjà territorial i socioeconòmic com una anàlisi més detallada i específica dels aspectes directament relacionats amb la mobilitat (caracterització de la mobilitat, mobilitat per als vianants, mobilitat ciclista, xarxa viària i trànsit, transport públic, aparcament, mobilitat escolar, càrrega i descàrrega, seguretat viària), i conclou amb un apartat dedicat a aspectes mediambientals i energètics i una anàlisi DAFO.  
  
A.6. Propostes del PMUS.  
En este segon document (Pla d'acció, part II) es detallen les propostes, classificant-les en primer lloc dins d'una de les tres línies estratègiques següents:  
Línia estratègica I: mobilitat activa.  
Línia estratègica II: intermodalitat.  
Línia estratègica III: participació ciutadana.  
Detallant els objectius inclosos (pàgina 182) en la taula següent:  
  
  
  
  
Extret de l'esborrany, document denominat Pla d'acció, part II.  
  
  
A.7. Desenvolupament i estructura del Pla d'acció.  
Les propostes del pla s'agrupen dins d'un determinat grup d'estratègies, a fi de prioritzar-les, i les seues estratègies i propostes són les següents:  
1. Estratègies instrumentals:  
1.1. Oficina Municipal de Mobilitat Sostenible.  
1.2. Pla director municipal de la bicicleta.  
2. Estratègies estructurants:  
2.1. Xarxa d'itineraris per als vianants accessibles.  
2.2. Xarxa d'Itineraris ciclistes.  
2.3. Gestió integral del trànsit i seguretat viària.  
3. Estratègies complementàries:  
3.1. Millora de la freqüència del metro.  
3.2. Regulació d'aparcaments.  
3.3. Ampliació de la xarxa Mibisi i d'aparcabicis.  
3.4. Gestió de la càrrega i descàrrega de mercaderies.  
4. Estratègies transversals:  
4.1. Mobilitat per estudis.  
4.2. Formació i conscienciació.  
4.3. Gestió intel·ligent de la mobilitat.  
Es descriuen les propostes en una fitxa dissenyada, segons s'indica, «fitxa per a una millor comprensió», i es descriuen la proposta amb informació «extensa» (lògica de l'estratègia, descripció, i una altra informació més «concreta» (denominació, prioritat, indicadors de seguiment, execució en anys estimada, pressupost, reducció d'emissions de CO, etc.).  
A.8. Programació temporal, prioritat i despeses per àmbit d'intervenció.  
A continuació de la descripció de propostes realitzades, en el punt 2 (pàgina 229 de l'esborrany) del document denominat Pla d'acció es detalla la programació temporal en horitzons a curt (< 4 anys), mitjà (4-8 anys) i llarg termini (> 8 anys), i altres categories per a descriure les prioritats.  
Es realitza mitjançant la taula següent:  
  
Comprovades les ubicacions anteriors a través de la cartografia temàtica de l'Institut Cartogràfic Valencià, s'observa que estan proposades en sòl urbà o urbanitzable, excepte una actuació de l'estratègia 2.3.  
  
B. Possibles efectes sobre el medi ambient.  
Continua l'esborrany del Pla amb l'avaluació ambiental (punt 3. Avaluació ambiental i apartat 4. Indicadors de seguiment).  
B.1. Efectes ambientals previstos.  
Es descriu en primer lloc la previsió de millora ambiental en els deu anys de duració del PMUS-M (Pla de mobilitat urbana sostenible de Meliana).  
S'indica que amb l'aplicació del pla:  
«… en els 10 anys de vigència que té afavorirà un canvi en el repartiment modal, augmentant la mobilitat ciclista, per als vianants i en transport públic, en detriment del vehicle privat. A partir de la nostra experiència en altres projectes i estudis de semblants característiques i de les dades proporcionades per institucions oficials com ara el Ministeri de Medi Ambient o l'IDAE, s'ha calculat el repartiment modal amb PMUS i sense PMUS, com s'observa en el gràfic següent».  
Incloem el gràfic a què es fa referència:  
  
  
  
  
A més, s'estima que s'aconseguirà una no emissió de GEI. En concret:  
«S'estima que s'aconseguirà un estalvi del 13,4 % de les emissions de gasos d'efecte d'hivernacle, és a dir, es deixaran d'emetre 31.2343,9 tones de CO. Això suposa un estalvi de 57.541.240 litres de combustibles fòssils.».  
S'insereixen també dues taules descriptives on s'estima l'estalvi per estratègia de combustible i emissions de CO.  
B.2. Indicadors.  
En l'epígraf 4. Indicadors de seguiment (pàgina 232 i pàgina 55 del pdf), es detallen els indicadors de seguiment i avaluació que s'empraran en el seguiment de les estratègies i propostes del Pla d'acció i la seua possible revisió.  
Després d'indicar les fonts d'obtenció/elecció dels indicadors proposats, s'inclouen unes taules amb els: «... 43 indicadors de seguiment agrupats en els 4 àmbits d'intervenció proposats segons l'estratègia, indicant-hi el valor actual i l'evolució desitjada»  
C. Consultes realitzades.  
Per part del Servei d'Avaluació Ambiental Estratègica, dins de la direcció general amb competències en avaluació ambiental, i d'acord amb l'article 55.1 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP), s'ha sotmés a consulta, en la seua condició d'administracions públiques afectades, les que s'indiquen:  
  
Consulta Data  
Sol·licitud Administració consultada Data Informe  
03.01 13.05.20 Conselleria de Política Territorial, Obres Públiques i Mobilitat.  
Direcció General d'Obres Públiques, Transports i Mobilitat Sostenible.  
Subdirecció General de Mobilitat.  
Servei de Mobilitat Urbana. 11.03.21  
03.02 13.05.20 Conselleria de Política Territorial, Obres Públiques i Mobilitat.  
Direcció General d'Obres Públiques, Transports i Mobilitat Sostenible.  
Subdirecció General de Mobilitat.  
Servei de Planificació. 14.07.21  
03.03 13.05.20 Conselleria de Política Territorial, Obres Públiques i Mobilitat.  
Direcció General de Política Territorial i Paisatge.  
Servei de Gestió Territorial (PATRICOVA PATH PATIVEL PAT). 06.07.21  
  
03.03 13.05.20 Conselleria de Política Territorial, Obres Públiques i Mobilitat.  
Direcció General de Política Territorial i Paisatge.  
Servei d'Infraestructura Verda i Paisatge. No rebut  
03.04 13.05.20 Conselleria d'Agricultura, Desenvolupament Rural, Emergència Climàtica i Transició Ecològica. Subdirecció General del Medi Natural.  
Servei d'Ordenació i Gestió Forestal (Vies Pecuàries). No rebut  
03.07 13.05.20 Conselleria d'Agricultura, Desenvolupament Rural, Emergència Climàtica i Transició Ecològica. Direcció General de Qualitat i Educació Ambiental  
Subdirecció General de Canvi Climàtic i Qualitat Ambiental.  
Servei de Lluita contra Canvi Climàtic i Protecció de l'Atmosfera. 26.05.20  
03.05 13.05.20 ADIF 25.05.20  
16.06.20  
03.06 13.05.20 FGV 24.07.20  
  
  
Nota: els informes rebuts es publicaran en la pàgina web:  
https://agroambient.gva.es/es/web/evaluacion-ambiental/seguiment-d-expedients-d-avaluacio-ambiental-estrategica  
  
  
D. Identificació dels possibles efectes sobre el medi ambient.  
Els plans de mobilitat urbana sostenible 2,3 (PMUS) són l'eina de planificació per a aconseguir una racionalització dels desplaçaments de tota índole, i encara que es planifiquen des de l'àmbit municipal tenen una visió més àmplia. Incorporen altres objectius complementaris com puguen ser l'enfocament de l'accessibilitat universal.  
  
L'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan s'indica que:  
«2. La definició de paràmetres i objectius indicats en el punt anterior anirà acompanyada dels indicadors que es consideren rellevants en relació amb el volum total de desplaçaments i la seua distribució modal, i es particularitzaran els nivells associats de consum energètic, ocupació de l'espai públic, emissions sonores i atmosfèriques, i d'efecte d'hivernacle. L'evolució d'estos últims paràmetres tendirà a la seua progressiva reducció d'acord amb els ritmes i límits que establisca la normativa en relació amb el desenvolupament de les polítiques energètiques i mediambientals.»  
El PMUS de Meliana atén el que es disposa en l'article 3.2 de la Llei 6/2011, de mobilitat de la Comunitat Valenciana, per la qual cosa es realitzarà l'avaluació ambiental estratègica d'esta sobre aquelles propostes que siguen de competència municipal.  
Les següents consideracions legals i ambientals es poden veure en els informes rebuts, que descrivim seguidament.  
D.1. Consultes rebudes.  
Les següents consideracions legals i ambientals es poden veure en els informes rebuts, que descrivim:  
Informes de la Conselleria de Política Territorial, Obres Públiques i Mobilitat.  
D.1.1. Informe del Servei de Mobilitat Urbana.  
Quant a mobilitat urbana, l'informe del Servei de Mobilitat Urbana d'11.03.2021 de la Direcció General d'Obres Públiques, Transport i Mobilitat Sostenible realitza una sèrie de consideracions, observacions i/o mancances que hauran de ser tingudes en compte amb caràcter previ a l'aprovació definitiva del Pla de mobilitat urbana sostenible municipal.  
En primer lloc, s'indica que:  
- El document inclou els corresponents indicadors que han d'estimar l'evolució dels paràmetres de mobilitat i mediambientals amb el desenvolupament del pla.  
- L'àmbit i el contingut del PMUS s'estimen adequats en relació amb les determinacions de la llei. No obstant això, es realitzen les observacions següents:  
Pel que fa al diagnòstic, ens remetem a l'esmentat informe, igual que el que fa referència al Pla d'acció. Però en esta segona part convé destacar el que s'indica en diversos punts:  
Allò referent a l'estratègia 2.2. Xarxa d'itineraris ciclistes (pàgina 197): s'observa una falta de connectivitat en sentit est-oest dels itineraris ciclistes proposats.  
Allò assenyalat quant a l'estratègia 2.3. Gestió integral del trànsit i seguretat viària (pàgina 202), on s'indica que «... en la pàgina 203 es proposa la millora de l'accés a la zona industrial de Nolla. Del gràfic inclòs en la pàgina 204 i del plànol 27 es dedueix que esta proposta consisteix en l'ampliació de la intersecció del camí del Quinzet amb el camí del Barranquet, així com l'obertura d'un nou vial per a vehicles pesants de 200 metres de longitud en zona d'horta protegida pel Pla d'acció territorial de l'Horta. Serà l'òrgan gestor del dit PAT qui haurà de pronunciar-se sobre este tema».  
L'esmentat sobre l'estratègia 3.2. Regulació d'aparcament - (pàgina 209) es proposa la reducció d'aparcament en superfície en l'avinguda de la Constitució, que amplia voreres i crea una zona d'aparcament alternatiu. En la pàgina 210, s'indica que es realitzaran actuacions similars en quatre zones més. S'han de concretar estes actuacions, quines àrees d'aparcament es pretenen reduir, quines voreres ampliar i les zones proposades per a aparcaments alternatius, especialment la zona de la platja.  
  
Pel que fa a este pronunciament ambiental i respecte de les actuacions esmentades en l'informe del Servei de Mobilitat, destacar que la proposta final es realitzarà sobre els efectes ambientals de propostes concretes, volent expressar amb això que es troben definides territorialment i gràficament en la documentació aportada, i no es poden afegir noves propostes amb posterioritat al pronunciament ambiental, encara que si que puga no realitzar-se'n alguna de les incloses en el PMUS. Recordar també que el PMUS no pot modificar el planejament urbanístic.  
D.1.2. Informe del Servei de Planificació.  
L'informe de 14 de juliol de 2021, del Servei de Planificació considera «…que s'han identificat els estudis necessaris, en allò que correspon a les competències d'este servei (afecció a infraestructures de titularitat autonòmica i xarxa estructural viària), per a la seua consideració en la redacció de l'informe, i considera que el PMUS és compatible amb la Llei 6/1991, de 27 de març, de carreteres de la Comunitat Valenciana; la Llei de mobilitat de la Comunitat Valenciana; la Llei 6/2011, d'1 d'abril, de mobilitat de la Comunitat Valenciana; la Llei 38/2015, de 29 de setembre, del sector ferroviari, i el Pla de mobilitat metropolità sostenible de l'àrea de València (PMOME)», sempre que se seguisquen les directrius de l'últim pla (PMoME).  
D.1.3. Informe del Servei de Gestió del Territori, sobre risc inundació.  
L'informe de 06.07.2021 del Servei de Gestió Territorial, sobre risc d'inundació respecte del Pla de mobilitat urbana i sostenible de Meliana, realitza diverses consideracions respecte del PMUS. Resumidament, indica que este pla es troba afectat per risc de perillositat d'inundació i és compatible sempre que s'incorpore en les actuacions que es projecten les condicions d'adequació d'infraestructures previstes en l'article 21 del PATRICOVA i que les actuacions s'executen de manera compatible amb la infraestructura verda.  
  
I conclou este informe que: «Per tot l'exposat, el PMUS de Meliana (València) es troba afectat per perillositat d'inundació i és compatible, tenint en compte les consideracions exposades, amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.»  
  
Altres informes.  
D.1.4. Informe de Ferrocarrils de la Generalitat.  
Segons consta en l'informe de 24.07.2020 «...no conté afeccions sobre el patrimoni d'FGV ni sobre les limitacions d'ús del sòl establides i definides en la Llei 6/2011, d'1 d'abril, de mobilitat de la Comunitat Valenciana, com a zones de domini públic i protecció i línia d'edificació. D'altra banda, l'informe d'FGV no realitza consideracions d'índole ambiental, sobre el contingut del PMUS de Meliana».  
  
D.1.5. Informe de l'Administrador di Infraestructures Ferroviàries (ADIF).  
La resposta d'ADIF de data 25.05.2020 indica que no s'observa incompliment sobre la normativa sectorial feta per la Llei 38/2015, de 29 de setembre, del sector ferroviari.  
L'informe d'ADIF de 16.06.20 realitza diverses consideracions, però majorment sobre contaminació acústica, i conclou que: «qualsevol futura actuació en la proximitat del ferrocarril haurà de respectar les zones de protecció ferroviària i la normativa corresponent».  
D.1.6. Informe del Servei de Lluita contra el Canvi Climàtic i Protecció de l'Atmosfera.  
L'informe de 26.05.2020 de desembre de 2020 del Servei de Lluita de Canvi Climàtic i Contaminació Atmosfèrica informa que el PMUS del municipi indica que:  
«... les diferents mesures establides al PMUS, contribuiran a reduir l'ús del vehicle motoritzat, potenciant l'ús de mitjans menys contaminants i mitigant les emissions de diòxids de nitrogen..» i considera que el PMUS de Meliana és coherent amb la normativa mediambiental.  
  
D.1.7. Informe del Servei d'Ordenació Forestal: vies pecuàries.  
L'informe relatiu a vies pecuàries no s'ha rebut.  
Al terme municipal de Meliana tenim una via pecuària, l'assagador d'Albuixech, que el creua de nord a sud i en part va el nucli urbà.  
  
En la part nord-est del municipi, la via pecuària va per sòl no urbanitzable protegit, zonificat amb la categoria de ZRP-NA-MU: zona rural protegida municipal (forestal, paisatgística, mediambiental).  
Esta via pecuària es va classificar el 03.01.1975 i esta classificació es va publicar en el BOE en data 22.01.1975 i en el BOP de València el 14.02.1975, amb una amplària de 8 metres, però sense partionar.  
No obstant això, remetent-nos a la normativa vigent, el traçat en sòl urbà serà el que determine l'acte de partió, i en qualsevol cas s'ha de tindre en consideració que la Llei 3/1995, de vies pecuàries, indica que: «Es permetran en estes vies els usos complementaris previstos en l'article 17 de la Llei 3/1995, de vies pecuàries (passeig, senderisme, cavalcada, altres formes de desplaçament sobre vehicles no motoritzats, sempre que respecten la prioritat del trànsit ramader)».  
Per la qual cosa, l'ús no motoritzat de les vies pecuàries municipals es realitzarà d'acord amb el planejament municipal vigent i la legislació de vies pecuàries vigent, i si es plantejaren obres sobre estes infraestructures serà necessari l'informe de l'òrgan o servei forestal competent.  
  
D.2. Altres consideracions.  
D.2.1. Infraestructura verda.  
La LOTUP defineix la infraestructura verda (IV) com el sistema territorial bàsic compost pels àmbits i llocs de més rellevant valor ambiental, cultural, agrícola i paisatgístic; les àrees crítiques del territori la transformació del qual implique riscos o costos ambientals per a la comunitat, i l'entramat territorial de corredors ecològics i connexions funcionals que els posen en relació a tots. S'estén també als sòls urbans i urbanitzables, comprenent, com a mínim, els espais lliures i les zones verdes públiques més rellevants, així com els itineraris que permeten la seua connexió. A escala regional, s'inclouen els situats en sòl urbà i urbanitzable que la planificació municipal considere rellevants per les seues funcions de connexió i integració paisatgística dels espais urbans amb els elements de la IV situats en l'exterior dels teixits urbans.  
  
Assenyala, a més, que els objectius del PMUS coincideixen amb les funcions de la infraestructura verda i considera que intervindre sobre la xarxa de comunicacions del municipi per a afavorir la mobilitat tindrà influència en la infraestructura verda i al mateix temps esta s'ha de tindre en compte en les actuacions que es plantegen.  
D.2.2. Sobre propostes compartides.  
Altres ajuntaments de la comarca de l'Horta Nord estan tramitant la seua PMUS. Com algunes propostes poden ser compartides, i fins i tot així s'indica, hauran de ser consensuades amb eixos municipis limítrofs o pròxims amb la finalitat de compartir recursos, almenys en l'àmbit en què es pogueren solapar les línies de bus urbà/interurbà i en el sentit que dispose l'òrgan competent en matèria sectorial de transport i mobilitat.  
  
E. Valoració ambiental d'acord amb els criteris de l'annex VIII de la LOTUP.  
E. 1. Per les característiques dels plans i programes.  
Tal com estableix l'article 46 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP), l'òrgan ambiental haurà de determinar si un pla o la seua modificació ha de ser objecte d'una avaluació ambiental i territorial, si es determina l'existència d'efectes significatius sobre el medi ambient, tenint en compte els criteris establits en l'annex VIII, si és el cas, després de la consulta prèvia amb les administracions públiques afectades, i amb les consideracions a què fa referència l'article 53 de la LOTUP.  
El Pla de mobilitat Urbana i Sostenible d'acord amb la definició establida en els articles 9 i 10 de la Llei 6/2011, d'1 d'abril, de mobilitat de la Comunitat Valenciana, així com dels articles 14 i següents de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, no podem conceptuar-lo amb un instrument urbanístic propi de la planificació territorial o urbanística, per tant no presenta cap incidència en el model territorial ja aprovat.  
En l'àrea territorial del PMUS analitzat es té previst desenvolupar altres plans supramunicipals, per la qual cosa s'ha d'aconseguir una coordinació i integració entre carrils bici de municipis veïns i per a la seua integració en esta xarxa ciclista comarcal.  
A Meliana, en direcció nord-sud, circula un carril bici o ramal en paral·lel al traçat de la carretera CV- 300 i un altre en la mateixa direcció integrat en la cicloruta «Via Xurra».  
De la mateixa manera, Meliana forma part de la llista de municipis de la primera corona metropolitana a què fa referència el Pla bàsic de mobilitat de l'àrea metropolitana de València, aprovat per la Resolució del 29 de novembre de 2018 pel director general d'Obres Públiques, Transport i Mobilitat, publicada en el Diari Oficial de la Generalitat Valenciana de 13 de desembre de 2018 i accessible per internet (https://politicaterritorial.gva.es).  
E. 2. Per les característiques dels efectes i de l'àrea probablement afectada.  
No s'esperen efectes sobre la coberta forestal, espais protegits o espais Xarxa Natura 2000, ni sobre afeccions a traçats de vies pecuàries.  
  
Però si pot tindre efectes sobre el PAT de l'Horta de València respecte d'una actuació inclosa en l'estratègia 2.3, en concret la millora de l'accés a la zona industrial de Nolla. L'afecció del camí de Barranquet i el camí del Quinzet, i l'obertura de nou vial (200 m) s'enquadra en la zona d'horta protegida. Esta actuació, si comporta reclassificació o qualificació de part del sòl no urbanitzable protegit del PAT de l'Horta de València, no podrà ser objecte d'avaluació en este PMUS, atés que el Pla de mobilitat no és un instrument de planejament i qualsevol actuació en sòl no urbanitzable no és competència substantiva del municipi sinó de la Comissió Territorial d'Urbanisme de la província.  
  
El municipi de Meliana està afectat per perillositat geomorfològica d'inundació en la seua zona litoral. No obstant això, si en els projectes de desenvolupament del Pla de mobilitat es preveren alteracions de rasants superiors a 30 cm, s'haurien de prendre les precaucions normatives establides en la seua normativa sectorial mitjançant el Decret 201/2015, de 29 d'octubre, del Consell, pel qual s'aprova el Pla d'acció territorial sobre prevenció del risc d'inundació a la Comunitat Valenciana, i les consideracions realitzades en l'informe del Servei de Gestió del Territori.  
Finalment, l'observació realitzada per a l'obertura de nou camí en la zona de Nolla és aplicable, si s'executen ocupant sòl no urbanitzable, a nous traçats o connexions ciclopedestres i a les de regulació d'aparcament.  
Quant als efectes sobre emissions de gasos contaminants, cal destacar que les previsions de millora argumentades per l'Ajuntament de Meliana, com s'ha indicat al llarg d'este informe (apartats B i D) s'aconseguiran amb les cauteles oportunes, sempre que s'implanten les propostes del PMUS.  
En general, per a tots els indicadors s'haurà de concretar (de manera quantitativa, no merament qualitativa) el valor inicial, i quantificar l'objectiu a aconseguir.  
Així, analitzant la documentació presentada i el seu objecte, els informes sectorials emesos, revisant la cartografia existent en el Sistema d'Informació Territorial, es pot determinar respecte al PMUS de Meliana que el procediment d'avaluació simplificat és suficient per a determinar que la modificació no té efectes significatius sobre el medi ambient.  
Per tant, vista la documentació presentada, d'acord amb els criteris de l'annex VIII del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP), considera que el Pla de mobilitat urbana sostenible de Meliana, excepte l'estratègia 2.3 que afecta el PAT de l'Horta de València, no afecta espais protegits ni forestals, les seues propostes es limiten a sòl urbà, urbanitzable, i no impliquen actuacions que determinen modificacions de planejament que requerisquen avaluació ambiental dins d'este PMUS.  
  
F. Proposta d'acord.  
D'acord amb el que s'estableix en l'article 51.2 b) de la LOTUP, d'acord amb el que s'ha exposat, es resol:  
Emetre informe ambiental i territorial favorable en el procediment simplificat d'avaluació ambiental i territorial estratègica del Pla de mobilitat urbana sostenible de Meliana, d'acord amb els criteris de l'annex VIII de la LOTUP, per no tindre efectes significatius sobre el medi ambient, i continuar la tramitació amb la seua normativa sectorial, sempre que s'ajuste a allò que s'ha descrit en la documentació presentada, així com a allò que s'ha disposat en la legislació vigent i als informes emesos respecte dels quals es tindran en compte les consideracions següents:  
1. La proposta «Millora de l'accés a la zona industrial de Nolla», estratègia 2.3, ha de suprimir-se del PMUS, atés que afecta sòl no urbanitzable de protecció de l'Horta de València i no és competència municipal la seua reclassificació.  
2. El PMUS es completarà amb el que s'ha indicat en l'informe d'11.03.2021 del Servei de Mobilitat Urbana de la Subdirecció General de Mobilitat, i se sol·licitarà al mateix informe prèviament a l'aprovació definitiva municipal, incorporant-hi, si és el cas, les determinacions que en este s'indiquen.  
3. Quant a les consideracions en matèria de planificació, per a la planificació de nous serveis o línies d'autobusos interurbans s'haurà de seguir les directrius marcades en el Pla de mobilitat metropolità sostenible de l'àrea de València (PMOME).  
4. Quant a les consideracions relatives al canvi climàtic, la qualitat de l'aire, el PMUS tindrà en compte les consideracions de l'informe del Servei de Lluita contra el Canvi Climàtic i la Protecció del Medi Ambient, en particular:  
a) Incorporar metodologia i càlcul de la petjada de carboni derivada del model de mobilitat proposat i els indicadors de seguiment de caràcter mediambiental que es consideren adequats, en concret, emissions CO2 equivalent.  
b) Completar la proposta d'indicadors de seguiment amb els valors inicials i els valors objectius a aconseguir (gasos d'efecte d'hivernacle i nivells sonors).  
5. El desenvolupament d'aquells projectes que en execució del PMUS puguen afectar la rasant del terreny amb afectació al risc d'inundació, incorporarà les prevencions establides en l'article 21, condicions generals d'adequació de les infraestructures, de la normativa PATRICOVA d'acord amb allò plantejat en l'informe de 06.07.2021 del Servei de Gestió Territorial. Això és aplicable sobretot a l'«estratègia 3.2. Regulació d'aparcament», sobretot en els que es pretén situar en la zona de platja.  
6. Caldrà incloure en la proposta de pla un apartat relatiu a la infraestructura verda. En este es definiran els elements pertanyents a esta que s'inclouen dins de l'àmbit del PMUS.  
Tal com estableix l'article 53.7 del TRLOTUP, l'informe estratègic ambiental i territorial perdrà la seua vigència i cessarà la seua producció a efectes propis si, una vegada publicat en el Diari Oficial de la Generalitat Valenciana, no s'ha aprovat en el termini màxim de quatre anys des de la seua publicació el «Pla de mobilitat urbana sostenible de Meliana». En este cas, el promotor ha de tornar a iniciar el procediment simplificat d'avaluació ambiental i territorial de la proposta.  
Òrgan competent.  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 53.2.b del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i Paisatge, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Vist tot l'anterior, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Meliana, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
  
Notificar als interessats que contra esta resolució, per no ser un acte definitiu en la via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa es notifica perquè se'n prenga coneixement i als efectes oportuns.  
La qual cosa es certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 21 d'octubre de 2021.- El secretari de la Comissió d'Avaluació Ambiental: José del Valle Arocas.»  
  
València, 26 de novembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.